b"\n_START_ARTICLE_\nL\xc3\xa0mina pr\xc3\xb2pia\n_START_SECTION_\nComposici\xc3\xb3 i import\xc3\xa0ncia\n_START_PARAGRAPH_\nLa l\xc3\xa0mina pr\xc3\xb2pia \xc3\xa9s teixit conjuntiu lax, per aix\xc3\xb2 no \xc3\xa9s tan fibrosa com el teixit conjuntiu subjacent de la submucosa. El teixit conjuntiu i l'arquitectura de la l\xc3\xa0mina pr\xc3\xb2pia \xc3\xa9s molt compressible i el\xc3\xa0stic, aix\xc3\xb2 pot ser vist en \xc3\xb2rgans que requereixen expansi\xc3\xb3 com la bufeta. S'ha vist que el col\xc2\xb7lagen en el l\xc3\xa0mina pr\xc3\xb2pia dels \xc3\xb2rgans el\xc3\xa0stics t\xc3\xa9 una important funci\xc3\xb3 mec\xc3\xa0nica. Ha estat suggerit que tamb\xc3\xa9 poden haver-hi miofibroblasts a la l\xc3\xa0mina pr\xc3\xb2pia de diversos \xc3\xb2rgans. Aquestes c\xc3\xa8l\xc2\xb7lules (miofibroblasts) tenen caracter\xc3\xadstiques tant de m\xc3\xbascul llis com de fibroblasts._NEWLINE_La l\xc3\xa0mina pr\xc3\xb2pia tamb\xc3\xa9 pot ser rica en xarxes vasculars, vasos limf\xc3\xa0tics, fibres el\xc3\xa0stiques, i fibres de m\xc3\xbascul llis de la muscular mucosa. A la l\xc3\xa0mina pr\xc3\xb2pia tamb\xc3\xa9 s'hi poden trobar terminacions nervioses aferents i eferents. Poden ser-hi presents c\xc3\xa8l\xc2\xb7lules immunit\xc3\xa0ries, aix\xc3\xad com teixit limfoide, incloent n\xc3\xb2duls limf\xc3\xa0tics i capil\xc2\xb7lars. En alguns teixits poden haver-hi fibres de m\xc3\xbascul llis a la l\xc3\xa0mina pr\xc3\xb2pia, com per exemple en les vellositats intestinals. Pr\xc3\xa0cticament no hi ha adip\xc3\xb2cits. Els vasos limf\xc3\xa0tics poden penetrar la mucosa per sota de la membrana basal de l'epiteli, des d'on drenen la l\xc3\xa0mina pr\xc3\xb2pia. La r\xc3\xa0pida taxa de mort cel\xc2\xb7lular i de regeneraci\xc3\xb3 de l'epiteli deixa moltes restes cel\xc2\xb7lulars. S'ha vist que aquestes restes entren a la l\xc3\xa0mina pr\xc3\xb2pia, la majoria de les quals es troben dins de macr\xc3\xb2fags.\n_START_SECTION_\nFunci\xc3\xb3 en el sistema immunitari\n_START_PARAGRAPH_\nCom que l'epiteli sovint pateix tensi\xc3\xb3 externa i \xc3\xa9s delicat, la l\xc3\xa0mina pr\xc3\xb2pia cont\xc3\xa9 moltes c\xc3\xa8l\xc2\xb7lules immunit\xc3\xa0ries. En el conducte intestinal el sistema immunitari ha de tolerar la flora intestinal normal, i tot i aix\xc3\xad ha de respondre a microorganismes pat\xc3\xb2gens. Un mal balanceig d'aquest factors causa malalties inflamat\xc3\xb2ries com per exemple la malaltia inflamat\xc3\xb2ria de l'intest\xc3\xad. La riquesa de la l\xc3\xa0mina pr\xc3\xb2pia en macr\xc3\xb2fags i c\xc3\xa8l\xc2\xb7lules limfoides fa que sigui un lloc clau per a la resposta immunit\xc3\xa0ria que es produeixi. Forma part de la barrera que protegeix els teixits interns dels microorganismes pat\xc3\xb2gens externs, especialment en el conducte gastrointestinal._NEWLINE_Els miofibroblasts de la l\xc3\xa0mina pr\xc3\xb2pia la converteixen en un col\xc2\xb7laborador molt important de la inflamaci\xc3\xb3 i la resposta curativa de les ferides. Els miofibroblasts s\xc3\xb3n capa\xc3\xa7os d'alliberar citocines i quimiocines en resposta a la tensi\xc3\xb3. La seva capacitat contr\xc3\xa0ctil tamb\xc3\xa9 pot ajudar a mantenir el teixit compacte en el mecanisme de cicatritzaci\xc3\xb3 de la ferida.\n_START_SECTION_\nC\xc3\xa0ncer\n_START_PARAGRAPH_\nEl c\xc3\xa0ncer epitelial sol envair el gangli limf\xc3\xa0tic profund i regional. La l\xc3\xa0mina pr\xc3\xb2pia \xc3\xa9s una de les barreres a la submucosa i \xc3\xa9s una zona on la invasi\xc3\xb3 del c\xc3\xa0ncer epitelial \xc3\xa9s d'import\xc3\xa0ncia, ja que la invasi\xc3\xb3 limf\xc3\xa0tica \xc3\xa9s un predictor independent de met\xc3\xa0stasi en els ganglis limf\xc3\xa0tics, especialment en el c\xc3\xa0ncer g\xc3\xa0stric. Tan aviat com els tumors passen la membrana basal i arriben a la l\xc3\xa0mina pr\xc3\xb2pia s\xc3\xb3n exposats als vasos limf\xc3\xa0tics, que poden augmentar l'\xc3\xadndex de met\xc3\xa0stasi i progressi\xc3\xb3 del c\xc3\xa0ncer. Una invasi\xc3\xb3 m\xc3\xa9s profunda a la submucosa augmentar\xc3\xa0 l'exposici\xc3\xb3 als vasos limf\xc3\xa0tics._NEWLINE_Una inflamaci\xc3\xb3 de llarga durada \xc3\xa9s un factor de risc per al desenvolupament de c\xc3\xa0ncer. Els macr\xc3\xb2fags de la l\xc3\xa0mina pr\xc3\xb2pia, quan estan sota molt d'estr\xc3\xa8s alliberen senyals pro-inflamatoris que poden conduir a una major probabilitat de desenvolupar c\xc3\xa0ncer. Un exemple d'aix\xc3\xb2 \xc3\xa9s l'activaci\xc3\xb3 de la via de l' IL6 / STAT3 que s'ha relacionat amb el c\xc3\xa0ncer de colitis associada."